Distortion 2013. – Tambourine Sam
Distortion 2013.
I år gik Distortion’s kaotiske farve- og menneskemylder op i en højere enhed med solskinsvejret og de tiltrængte yndlingsansigter i København – for ja, jeg er hende der savner mine venner efter otte dages ferie. Om onsdagen mødtes vi på Nørrebro, min taske var fyldt med konfetti og godt humør, og det var resten af Sankt Hans Torv og Blågårdsgade-området heldigvis også! Jeg mødte så mange jeg kendte i de små gader tæt på mit hjem – der var balloner og dåseøl, og vi fik en lille sving-om i den lune sommeraften som sluttede af med kram og kebab. Det var spontanitet og startsommer-kribleri når det er allerbedst, hvor det for alvor gik op for mig, at jeg har sommerferie nu!
Torsdag var vi på Vesterbro, endnu engang ladet med rosévin og farveladesko. Der var sløjfer i håret, røde læber og konfetti i krøllerne, og en god, overvågende udsigt fra en lejlighed på hjørnet af Saxogade. Vi hørte hiphop og kindkyssede, og da musikken sluttede var vi slet ikke klar til at gå hjem – så vi gik på jagt efter en ny fest, som hurtigt opstod midt på Istedgade. Jeg er vild med dén måde Distortion samler byen, så længe folk opfører sig ordentligt, og jeg kan egentlig godt forstå at det er gadefesterne som er mest populære iblandt os sommer/ferie/festivalshungrende Københavnere. Var I også til Distortion i år?
Rosévin og lune cykelture.
Musikmandag #67 – SPOT Festival special: